23. schôdza NR SR - 11.deň - B2. popoludní
Dátum: 2024-12-10
Poslanec: Krajčí, Marek (SLOVENSKO)
Druh vystúpenia: Vystúpenie v rozprave

72. Ďakujem veľmi pekne za slovo, pán predsedajúci. Vážený pán minister, spravodajca, kolegyne, kolegovia, zopár je nás tu iba, ale naozaj téma je vážna. Škoda, že už teraz tu nemáme kolegov z vládnej koalície, ktorí by nás mohli faktickými pripomienkami vyvolať diskusiu a eventuálne oponovať nám. V každom prípade ja, samozrejme, som si vypočul, pán minister, váš príspevok v rozprave a ja s tým súhlasím, že to nemáte asi ľahké rokovať s odborármi, to nebolo ľahké ani v jednej vláde. Na druhej strane mám pocit, že tie rokovanie nejdú dobre, nejdú dobre a nemyslím si, že je chyba len na jednej strane, vôbec nie. Skôr by som povedal, pani poslankyňa Plaváková, ktorá už tiež odišla, ale ten taký psychologický... vlastne je tam hore... (rečník sa otočil dozadu), taký ten psychologický rozbor slabého lídra, ktorý koná takýmto spôsobom, že keď mu nejde rokovanie, tak začne útočiť a vyvolávať rôzne nátlaky a strašiť, tak to mi zapadá do diapazónu toho, ako vás Robert Fico v podstate nechal v tejto situácii samého. A jednoznačne aj jeho vlastnými slovami on mal byť ten, ktorý sa svojou autoritou mal za vás postaviť a mal s odborármi rokovať, tak ako to robil premiér Heger predtým, ako to robila premiérka Radičová, je to hanba. Pritom tieto výpovede, ktoré tu teraz máme, tak to je naozaj zatiaľ, myslím, že najväčšie číslo počtu lekárov, ktorí sú vo výpovediach, pretože sú vážne nespokojní so stavom zdravotníctva a najmä so spôsobom vládnutia tejto vládnej garnitúry. Za mnohé veci vy nemôžte, vy ste tu ešte vtedy neboli, ale naozaj tá arogancia moci, ktorá sa prejavovala v tom, že mnohé body memoranda bez nejakej diskusie sa neplnili, a takisto dokonca rušili. To je niečo, čo ide úplne v príkrom rozpore aj s odporúčaniami Roberta Fica, ktorý nás tu vyučoval, keď v roku 2022 odborári dávali výpovede, ako máme rešpektovať sociálny dialóg, ako máme rešpektovať postavenie odborárov. Takže toto všetko sa v tej takej zaslepenosti a takom tvrdom uplatňovaní moci stalo, urobili sa obrovské chyby a výsledok je, že proti vám teraz naozaj stojí 3 300 lekárov, ktorí chcú, aby sa vrátili veci do tej podoby, do ktorej si ich oni vyrokovali s vládou Slovenskej republiky v roku 2022. Áno, sú v tom aj tie platy, súhlasím, ale s tým, a to treba jasne povedať, že týmto lekárom o platy nejde, oni ich mali garantované v pracovnoprávnych zmluvách. Ide tu v podstate o princíp toho, že ste nedodržali niečo, čo tu bolo predtým sľúbené, a pritom ani to tak veľa nestojí. Ja som si, musím povedať, s veľkou nádejou a úľavou vypočul to, že by ste boli ochotní hľadať vnútorné zdroje v rezorte, pretože to je podľa mňa riešenie, a dať tým všetkým nelekárskym profesiám, ktoré tú valorizáciu na budúci rok nemajú v tej výške, v akej ju mali sľúbenú, prisľúbiť im ju, aby ju dostali do takejto výšky. Sú to vysokoškolské profesie, sú to častokrát 10-, 20-roční odborníci vo svojom fachu, nie je ich veľa, a o to viac sú nenahraditeľní a nemajú zďaleka mzdy v úrovni lekárov. A osobne môj názor je tiež taký, že minimálne v úrovni lekárov, možno neatestovaných aspoň, by ich mať mali. Ďalšia vec, čo by som chcel povedať, že pravda nemôže byť len taká jednostranná, ako ste sa nám ju tu snažili vy vykresliť, je to, že aj Slovenský odborový zväz zdravotníctva a sociálnych služieb nám dnes poslal svoje stanovisko k tomuto návrhu zákona, ktorý tu dnes, o ktorom tu dnes rokujeme. A dovoľte, aby som toto stanovisko čiastočne prečítal, niektoré state z neho, pretože ja si myslím, že je to kľúčové poznať názory aj iných ľudí, ako sú len odborári z Lekárskeho odborového zväzu. Slovenský odborový zväz zdravotníctva a sociálnych služieb ako zástupca zamestnancov aj v ústavných zdravotníckych zariadeniach vyjadruje nespokojnosť s riešeniami, ktoré predkladateľ navrhuje v novelách viacerých zákonov, ako je Trestný zákon, zákon o civilnej ochrane, o zdravotnej starostlivosti, o poskytovateľoch zdravotnej starostlivosti a o hospodárskej mobilizácii. Máme za to, že tieto opatrenia boli šité horúcou ihlou bez verejnej a odbornej diskusie a bez vytvoreného časového priestoru. Predkladateľ si s najväčšou pravdepodobnosťou neuvedomil, aké dôsledky budú mať tieto zmeny zákonov v praxi. A teraz dovoľte niektoré veci, s ktorými sa aj ja stotožňujem, ktoré sú veľmi sporné v predkladanom návrhu zákona. Vybrali sa v ňom len určité zdravotnícke povolania, na ktoré sa majú tieto opatrenia vzťahovať, lekár, sestra, pôrodná asistentka, praktická sestra, asistent, rádiologický technik a sanitár. Otázka je, prečo len tieto? Keby nám šlo naozaj o zachovanie, poskytovania zdravotnej starostlivosti v nejakej krízovej situácii, v tomto prípade vláda by vyhlásila mimoriadnu situáciu, tak určite by tu mali patriť aj, aj ďalšie odbornosti, hej? Zoberte si napríklad taký fyzik, to je, tí, ktorým ste siahli na valorizáciu budúci rok a ktorí nemajú vysoké platy, sú to vysokoškolskí odborníci, oni napríklad nastavujú dávky žiarenia pri rádioterapii. No tak keď takýto človek by nám vypadol, a tých je naozaj málo, oni naozaj môžu ľahko vypadnúť, tak onkologickí pacienti nedostanú rádioterapiu, nebudú sa môcť adekvátne liečiť. Oni tu nie sú a takto by sme mohli pokračovať o ďalších dôležitých profesiách, takže zdá sa to naozaj ako keby ste tento zákon šili len na určitú túto situáciu, ktorá by nás mala teraz sprevádzať. Problém však je, že opäť ten zákon nehovorí o tom, že je to časovo obmedzený zákon, je to zákon trvalý. Takže z tohto pohľadu sa dá absolútne súhlasiť s tým, čo hovoria odborári, v tomto prípade stanovisko odborových zväzov zdravotníctva a sociálnych služieb, že je to zákon šitý horúcou ihlou a predkladatelia pravdepodobne si neuvedomili, aké dôsledky by tieto zákony mohli mať v praxi. Ďalej je tu zadefinované, že kritická nedostupnosť ústavnej zdravotnej starostlivosti je podľa predkladateľa taká situácia, kedy poskytovatelia ústavnej zdravotnej starostlivosti nie sú schopní zabezpečiť dostupnosť zdravotnej starostlivosti, pričom táto situácia vznikne nezávisle od ich vôle.